Document ID: 32015R0400

UREDBA KOMISIJE (EU) 2015/400
оd 25. veljače 2015.
o izmjeni priloga II., III. i V. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka za koštano ulje, ugljikov monoksid, ciprodinil, dodemorf, iprodion, metaldehid, metazaklor, parafinsko ulje (CAS 64742-54-7), naftna ulja (CAS 92062-35-6) i propargit u ili na određenim proizvodima
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (1), a posebno njezin članak 14. stavak 1. točku (a), članak 18. stavak 1. točku (b) i članak 49. stavak 2.,
budući da:
(1)
Maksimalne razine ostataka (MRO-ovi) za iprodion utvrđene su u Prilogu II. i dijelu B Priloga III. Uredbi (EZ) br. 396/2005. MRO-ovi za ciprodinil, metaldehid, metazaklor i propargit utvrđeni su u dijelu A Priloga III. Uredbi (EZ) br. 396/2005. MRO-ovi za koštano ulje, ugljikov monoksid, dodemorf, parafinsko ulje (CAS 64742-54-7) i naftna ulja (CAS 92062-35-6) nisu utvrđeni u Uredbi (EZ) br. 396/2005, a budući da te aktivne tvari nisu uvrštene u Prilog IV. toj Uredbi, primjenjuje se zadana vrijednost od 0,01 mg/kg utvrđena u članku 18. stavku 1. točki (b) te Uredbe.
(2)
Europska agencija za sigurnost hrane, dalje u tekstu „Agencija”, dostavila je za koštano ulje obrazloženo mišljenje o postojećim MRO-ovima u skladu s člankom 12. stavkom 1. Uredbe (EZ) br. 396/2005 (2). Odlukom Komisije br. 2008/943/EZ (3) predviđeno je da se koštano ulje ne uvrsti u Prilog I. Direktivi Vijeća 91/414/EEZ (4). Budući da više nije odobrena uporaba koštanog ulja u Uniji i da nije prijavljeno odobrenje uporabe u trećim zemljama, primjereno je MRO-ove utvrditi na posebnoj granici određivanja ili na zadanoj razini MRO-a kako je utvrđeno člankom 18. stavkom 1. točkom (b) Uredbe (EZ) br. 396/2005.
(3)
Agencija je za ugljikov monoksid dostavila obrazloženo mišljenje o postojećim MRO-ovima u skladu s člankom 12. stavkom 1. Uredbe (EZ) br. 396/2005 (5). Odlukom Komisije br. 2008/967/EZ (6) predviđeno je da se ugljikov monoksid ne uvrsti u Prilog I. Direktivi 91/414/EEZ. Budući da više nije odobrena uporaba ugljikova monoksida u Uniji i da nije prijavljeno odobrenje uporabe u trećim zemljama, primjereno je MRO-ove utvrditi na posebnoj granici određivanja ili na zadanoj razini MRO-a kako je utvrđeno člankom 18. stavkom 1. točkom (b) Uredbe (EZ) br. 396/2005.
(4)
Agencija je za ciprodinil dostavila obrazloženo mišljenje o postojećim MRO-ovima u skladu s člankom 12. stavkom 2. Uredbe (EZ) br. 396/2005 u vezi s njezinim člankom 12. stavkom 1. (7). Agencija je predložila da se izmijeni definicija ostatka za proizvode životinjskog podrijetla. Preporučila je da se snize MRO-ovi za glog, japansku mušmulu, stolno i vinsko grožđe, kupine, maline, drugo sitno voće i bobice, mrkvu, hren, pastrnjak, korijenje peršina, bijeli korijen, češnjak, ljutiku, mladi luk, grah (bez mahuna), grašak (bez mahuna), šparoge, grašak (sušeni) i lupine (sušene). Agencija je preporučila da se zadrže ili povećaju postojeći MRO-ovi za određene proizvode. Zaključila je da u vezi s MRO-ovima za bademe, biljne infuzije od korijena, začine od korijena i podanaka te za sve proizvode životinjskog podrijetla, određene informacije nisu dostupne i da je potrebno da osobe koje upravljaju rizikom izvrše daljnje razmatranje. Budući da nema rizika za potrošače, MRO-ove za te proizvode potrebno je utvrditi u Prilogu II. Uredbi (EZ) br. 396/2005 na postojećoj razini ili na razini koju odredi Agencija. Ti će se MRO-ovi preispitati, a pri preispitivanju uzet će se u obzir informacije koje budu dostupne unutar dvije godine nakon objave ove Uredbe.
(5)
Agencija je za dodemorf dostavila obrazloženo mišljenje o postojećim MRO-ovima u skladu s člankom 12. stavkom 1. Uredbe (EZ) br. 396/2005 (8). Odlukom Komisije br. 2008/125/EZ (9) predviđeno je da se dodemorf ne uvrsti u Prilog I. Direktivi 91/414/EEZ. U skladu s Provedbenom uredbom Komisije (EU) br. 540/2011 (10), uporaba dodemorfa ograničena je samo na ukrasno bilje u staklenicima. Budući da je uporaba dodemorfa u Uniji odobrena samo za nejestive usjeve i da nije prijavljeno odobrenje uporabe na jestivim usjevima u trećim zemljama, primjereno je MRO-ove utvrditi na posebnoj granici određivanja ili na zadanoj razini MRO-a kako je utvrđeno člankom 18. stavkom 1. točkom (b) Uredbe (EZ) br. 396/2005.
(6)
Agencija je za iprodion dostavila obrazloženo mišljenje o postojećim MRO-ovima u skladu s člankom 12. stavkom 2. Uredbe (EZ) br. 396/2005 u vezi s njezinim člankom 12. stavkom 1. (11). Agencija je predložila da se izmijeni definicija ostatka za proizvode životinjskog podrijetla. Zaključila je da u vezi s MRO-ovima za limun, badem, lješnjak, jabuku, krušku, dunju, glog, japansku mušmulu, marelicu, trešnju, breskvu, šljivu, stolno i vinsko grožđe, jagodu, kupinu, ostružnice, malinu, borovnicu, brusnicu, ribiz, ogrozd, azarole, kivi, krumpir, ciklu, mrkvu, hren, pastrnjak, korijenje peršina, rotkvu, češnjak, luk, ljutiku, mladi luk, rajčicu, papriku, patlidžan, krastavac, mali krastavac za kiseljenje, talijansku tikvicu (bučicu), tikvenjače s nejestivom korom, brokulu, cvjetaču, kelj pupčar, glavati kupus, kineski kupus, matovilac, širokolisnu endiviju, kres salatu, rikulu, zelenu salatu, listove i izdanke uljene repe (Brassica spp), cikoriju, začinsko bilje, grah (svježi, s mahunama), grah (svježi, bez mahune), grašak (svježi, s mahunama), grašak (svježi bez mahuna), rabarbaru, grah (sušeni), leću (sušenu), grašak (sušeni), sjemenke lana, sjemenke suncokreta, pšenicu, ječam, rižu, biljne infuzije cvijeta, biljne infuzije iz korijena, šećernu repu i za sve proizvode životinjskog podrijetla, određene informacije nisu dostupne i da je potrebno da osobe koje upravljaju rizikom izvrše daljnje razmatranje. Budući da nema rizika za potrošače, MRO-ove za te proizvode potrebno je utvrditi u Prilogu II. Uredbi (EZ) br. 396/2005 na postojećoj razini ili na razini koju odredi Agencija. Ti će se MRO-ovi preispitati, a pri preispitivanju uzet će se u obzir informacije koje budu dostupne unutar dvije godine nakon objave ove Uredbe. Agencija je također zaključila da u vezi s MRO-ovima za celer korjenaš, stočnu korabu, bijelu repu, kelj, korabicu, baricu, špinat, listove cikle (blitva), grašak (svježi bez mahuna), šparoge, celer, komorač, poriluk, sjeme repice, biljne infuzije od listova, začinsko bilje i šećernu repu informacije nisu dostupne i da je potrebno da osobe koje upravljaju rizikom izvrše daljnje razmatranje. MRO-ove za te proizvode potrebno je utvrditi na posebnoj granici određivanja ili na zadanoj razini MRO-a kako je utvrđeno člankom 18. stavkom 1. točkom (b) Uredbe (EZ) br. 396/2005.
(7)
Agencija je za metaldehid dostavila obrazloženo mišljenje o postojećim MRO-ovima u skladu s člankom 12. stavkom 1. Uredbe (EZ) br. 396/2005 (12). Agencija je preporučila da se snize MRO-ovi za jagodu, stočnu korabu, šparogu, celer i komorač. Preporučila je da se zadrže ili povećaju postojeći MRO-ovi za određene proizvode. Zaključila je da u vezi s MRO-ovima za krumpir, ciklu, mrkvu, celer korjenaš, hren, čičoku, pastrnjak, korijenje peršina, rotkvicu, bijeli korijen, bijelu repu, rajčicu, patlidžan, cvjetne, glavate i lisnate kupusnjače, korabicu, zelenu salatu i drugo salatno bilje, špinat i slično, poriluk i artičoku određene informacije nisu dostupne i da je potrebno da osobe koje upravljaju rizikom izvrše daljnje razmatranje. Budući da nema rizika za potrošače, MRO-ove za te proizvode potrebno je utvrditi u Prilogu II. Uredbi (EZ) br. 396/2005 na postojećoj razini ili na razini koju odredi Agencija. Ti će se MRO-ovi preispitati, a pri preispitivanju uzet će se u obzir informacije koje budu dostupne unutar dvije godine nakon objave ove Uredbe. Agencija je zaključila da u pogledu MRO-ova za proizvode od životinjskog podrijetla nisu dostupne nikakve informacije i da je potrebno da osobe koje upravljaju rizikom izvrše daljnje razmatranje. MRO-ove za te proizvode potrebno je utvrditi na posebnoj granici određivanja ili na zadanoj razini MRO-a u skladu s člankom 18. stavkom 1. točkom (b) Uredbe (EZ) br. 396/2005.
(8)
Agencija je za metazaklor dostavila obrazloženo mišljenje o postojećim MRO-ovima u skladu s člankom 12. stavkom 1. Uredbe (EZ) br. 396/2005 (13). Agencija je predložila je da se u svrhu procjene rizika i provedbe izmijeni definicija ostatka za proizvode biljnog podrijetla, kao i proizvode životinjskog podrijetla. Preporučila je da se snize MRO-ovi za češnjak, kelj pupčar, artičoku, poriluk, sjemenke lana, sjemenke suncokreta, sjemenke repe, sjemenke gorušice, borač, podlanak i mlijeko. Preporučila je da se zadrže ili povećaju postojeći MRO-ovi za određene proizvode. Zaključila je da u vezi s MRO-ovima za hren, rotkvicu, stočnu korabu, bijelu repu, cvjetne kupusnjače, glavati kupus, lisnate kupusnjače i korabicu određene informacije nisu dostupne i da je potrebno da osobe koje upravljaju rizikom izvrše daljnje razmatranje. Budući da nema rizika za potrošače, MRO-ove za te proizvode potrebno je utvrditi u Prilogu II. Uredbi (EZ) br. 396/2005 na postojećoj razini ili na razini koju odredi Agencija. Ti će se MRO-ovi preispitati, a pri preispitivanju uzet će se u obzir informacije koje budu dostupne unutar dvije godine nakon objave ove Uredbe. Agencija je također zaključila da u vezi s MRO-ovima za naranču, limun, orašaste plodove, jezgričavo voće, koštuničavo voće, bobice i sitno voće, krumpir, rikolu i šparoge, informacije nisu dostupne i da je potrebno da osobe koje upravljaju rizikom izvrše daljnje razmatranje. MRO-ove za te proizvode potrebno je utvrditi na posebnoj granici određivanja ili na zadanoj razini MRO-a u skladu s člankom 18. stavkom 1. točkom (b) Uredbe (EZ) br. 396/2005.
(9)
Agencija je za parafinsko ulje (CAS 64742-54-7) dostavila obrazloženo mišljenje o postojećim MRO-ovima u skladu s člankom 12. stavkom 1. Uredbe (EZ) br. 396/2005. (14) Odlukom Komisije br. 2009/617/EZ (15) predviđeno je da se parafinsko ulje (CAS 64742-54-7) ne uvrsti u Prilog I. Direktivi 91/414/EEZ. Budući da više nije odobrena uporaba parafinskog ulja (CAS 64742-54-7) u Uniji i da nije prijavljeno odobrenje uporabe u trećim zemljama, primjereno je MRO-ove utvrditi na posebnoj granici određivanja ili na zadanoj razini MRO-a kako je utvrđeno člankom18. stavkom 1. točkom (b) Uredbe (EZ) br. 396/2005.
(10)
Agencija je za naftna ulja (CAS 92062-35-6) dostavila obrazloženo mišljenje o postojećim MRO-ovima u skladu s člankom 12. stavkom 1. Uredbe (EZ) br. 396/2005 (16). Odlukom Komisije br. 2009/616/EZ (17) predviđeno je da se naftna ulja (CAS 92062-35-6) ne uvrsti u Prilog I. Direktivi 91/414/EEZ. Budući da više nije odobrena uporaba naftnih ulja (CAS 92062-35-6) u Uniji i da nije prijavljeno odobrenje uporabe u trećim zemljama, primjereno je MRO-ove utvrditi na posebnoj granici određivanja ili na zadanoj razini MRO-a kako je utvrđeno člankom 18. stavkom 1. točkom (b) Uredbe (EZ) br. 396/2005.
(11)
Agencija je za propargit dostavila obrazloženo mišljenje o postojećim MRO-ovima u skladu s člankom 12. stavkom 1. Uredbe (EZ) br. 396/2005 (18). Odlukom Komisije br. 2008/934/EZ (19) predviđeno je da se propargit ne uvrsti u Prilog I. Direktivi 91/414/EEZ, a Provedbenom uredbom Komisije (EU) br. 943/2011/EU (20) neuvrštenje je potvrđeno. Budući da više nije odobrena uporaba propargita u Uniji i da nije prijavljeno odobrenje uporabe u trećim zemljama, primjereno je MRO-ove utvrditi na posebnoj granici određivanja ili na zadanoj razini MRO-a kako je utvrđeno člankom 18. stavkom 1. točkom (b) Uredbe (EZ) br. 396/2005. Stoga je u skladu s člankom 17. Uredbe (EZ) br. 396/2005 u vezi s njezinim člankom 14. stavkom 1. točkom (a) MRO-ove utvrđene za tu aktivnu tvar u Prilogu III. toj Uredbi potrebno izbrisati.
(12)
Komisija je zatražila mišljenje referentnih laboratorija Europske unije za ostatke pesticida o potrebi prilagođavanja određenih posebnih granica određivanja. Za neke tvari ti su laboratoriji zaključili da je zahvaljujući tehnološkom razvoju za određene proizvode neophodno utvrditi posebne granice određivanja.
(13)
Na temelju obrazloženih mišljenja Agencije i uzimajući u obzir čimbenike relevantne za pitanje koje se razmatra potrebne izmjene MRO-ova ispunjavaju zahtjeve iz članka 14. stavka 2. Uredbe (EZ) br. 396/2005.
(14)
Uredbu (EZ) br. 396/2005 potrebno je stoga na odgovarajući način izmijeniti.
(15)
Kako bi se omogućilo uobičajeno stavljanje na tržište, prerada i potrošnja proizvoda, ovom je Uredbom potrebno utvrditi prijelazne odredbe za proizvode koji su zakonito proizvedeni prije izmjene MRO-ova i za koje postoje informacije kojima se pokazuje da je zadržana visoka razina zaštite potrošača.
(16)
Potrebno je državama članicama, trećim zemljama i subjektima u poslovanju s hranom ostaviti razuman rok prije početka primjene izmijenjenih MRO-ova kako bi se mogli pripremiti za ispunjavanje novih uvjeta koji proizlaze iz izmjene MRO-ova.
(17)
Putem Svjetske trgovinske organizacije zatraženo je mišljenje trgovačkih partnera Unije o novim MRO-ovima te su njihove napomene uzete u obzir.
(18)
Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,
DONIJELA JE OVU UREDBU:
Članak 1.
Prilozi II., III. i V. Uredbi (EZ) br. 396/2005 izmjenjuju se u skladu s Prilogom ovoj Uredbi.
Članak 2.
Uredba (EZ) br. 396/2005 kako je glasila prije nego što je izmijenjena ovom Uredbom nastavit će se primjenjivati na proizvode koji su zakonito proizvedeni prije 3. listopada 2015.
Članak 3.
Ova Uredba stupa na snagu dvadesetog dana od dana objave u Službenom listu Europske unije.
Primjenjuje se od 3. listopada 2015.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 25. veljače 2015.

Labels: 1
17
0
3
6